Document ID: 32006D0282

KOMISJONI OTSUS,
4. aprill 2006,
millega muudetakse otsust 2004/450/EÜ standardnõuete suhtes, mis on kehtestatud ühenduse transmissiivsete spongioossete entsefalopaatiate (TSEde) tõrje-, seire- ja kontrolliprogrammide rahastamistaotluste sisule
(teatavaks tehtud numbri K(2006) 1247 all)
(EMPs kohaldatav tekst)
(2006/282/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 24 lõiget 11,
ning arvestades järgmist:
(1)
Otsusega 90/424/EMÜ kehtestatakse menetlus ühenduse rahalise toetuse andmiseks selles otsuses loetletud loomahaiguste tõrje- ja seireprogrammidele.
(2)
Komisjoni 29. aprilli 2004. aasta otsuses 2004/450/EÜ, millega kehtestatakse standardnõuded ühenduse loomahaiguste tõrje-, seire- ja kontrolliprogrammide rahastamistaotluste sisule, (2) on ette nähtud teave, mille liikmesriik peab esitama oma avalduses komisjonile.
(3)
Otsuse 2004/450/EÜ III lisas sätestatakse transmissiivsete spongioossete entsefalopaatiate (TSEde) selliste tõrje- ja seireprogrammide esitamise standardnõuded, millele soovitakse saada ühenduse kaasrahastust. Kõnealuses lisas viidatakse Euroopa Parlamendi ja nõukogu 22. mai 2001. aasta määruse EÜ nr 999/2001 (millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad) (3) III ja VII lisa teatavatele sätetele.
(4)
Määruse (EÜ) nr 999/2001 III ja VII lisa on muudetud komisjoni määrustega (EÜ) nr 1492/2004, (4) (EÜ) nr 36/2005 (5) ja (EÜ) nr 214/2005. (6) Seepärast on asjakohane muuta otsust 2004/450/EÜ, et võtta arvesse määruse (EÜ) nr 999/2001 III ja VII lisa muudatusi.
(5)
Seepärast tuleks otsust 2004/450/EÜ vastavalt muuta.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2004/450/EÜ III lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 4. aprill 2006

Labels: 0
15
6